รัฐบาลไทย-ข่าวทำเนียบรัฐบาล-“กรุงไทย” เปิดซื้อขายหุ้นกู้ “เอสซีจี” บนตลาดรองแบบเรียลไทม์ ผ่าน Krungthai NEXT
วันอังคารที่ 12 กันยายน 2566
12/09/2566
“กรุงไทย” เปิดซื้อขายหุ้นกู้ “เอสซีจี” บนตลาดรองแบบเรียลไทม์ ผ่าน Krungthai NEXT
ธ.กรุงไทยเปิดตัวบริการซื้อขายหุ้นกู้เอกชนและพันธบัตรรัฐบาลตลาดรองแบบเรียลไทม์ ผ่านบริการ Money Connect บนแอปฯ Krungthai NEXT ส่งเสริมผู้ลงทุนรายย่อยเข้าถึงการลงทุนอย่างทั่วถึง สะดวก และปลอดภัย นําร่องซื้อขายหุ้นกู้ 3 บริษัทในเอสซีจี เริ่มซื้อขายวันนี้
นายรวินทร์ บุญญานุสาสน์ รองกรรมการผู้จัดการใหญ่ สายงานธุรกิจตลาดเงินตลาดทุน ธนาคารกรุงไทย เปิดเผยว่า ธนาคารกรุงไทย ในฐานะธนาคารพาณิชย์ชั้นนําของประเทศ มุ่งมั่นพัฒนาผลิตภัณฑ์การออมและการลงทุนผ่านช่องทางดิจิทัลที่ทุกคนเข้าถึงได้ เพื่อตอบโจทย์การสร้างความมั่นคงทางการเงินของผู้ลงทุนไทยทุกกลุ่ม ล่าสุด ธนาคารกรุงไทยได้พัฒนาระบบการจองซื้อหลักทรัพย์ Money Connect บนแอปพลิเคชั่น Krungthai NEXT ให้รองรับการซื้อขายหุ้นกู้ภาคเอกชนและพันธบัตรรัฐบาลที่อยู่ภายใต้การดูของสมาคมตลาดตราสารหนี้ไทย หรือ ThaiBMA เพื่อช่วยให้ผู้ลงทุนรายย่อยเข้าถึงการลงทุนแบบเรียลไทม์ ลงทุนง่าย สะดวก และปลอดภัย จากเดิมที่การลงทุนพันธบัตรรัฐบาลและหุ้นกู้เอกชนผ่านตลาดรองสําหรับผู้ลงทุนรายย่อย มีข้อจํากัดเรื่องการโอนเปลี่ยนมือและการชําระราคา ยุ่งยาก ใช้เวลานาน โดยนําร่องให้บริการซื้อขายหุ้นกู้ของบริษัทในเอสซีจี ได้แก่ บริษัท ปูนซิเมนต์ไทย จํากัด (มหาชน) หรือ SCC บริษัท เอสซีจี แพคเกจจิ้ง จํากัด (มหาชน) หรือ SCGP และ บริษัทเอสซีจี เคมิคอลส์ จํากัด (มหาชน) หรือ SCGC โดยเปิดซื้อขายแล้ววันนี้ผ่านบริการ Money Connect บนแอปพลิเคชัน Krungthai NEXT
“ความร่วมมือระหว่างธนาคารและเอสซีจีในครั้งนี้ เกิดจากความมุ่งมั่นในการอํานวยความสะดวกและเพิ่มช่องทางการซื้อขายแก่ผู้ถือหุ้นกู้ของบริษัทในเอสซีจี ให้สามารถซื้อขายหุ้นกู้ผ่านตลาดรองได้ง่ายขึ้นและเพิ่มโอกาสสําหรับผู้ที่สนใจลงทุนหุ้นกู้คุณภาพดีของบริษัทในเอสซีจีผ่านตลาดรอง ซึ่งเป็นการสนับสนุนการพัฒนาตลาดพันธบัตรและหุ้นกู้ภาคเอกชนของไทย”
ทั้งนี้ ธนาคารจะเป็นคู่สัญญาให้แก่ผู้ลงทุนในการรับซื้อและขายพันธบัตรรัฐบาลและหุ้นกู้เอกชนผ่านบริการ Money Connect บนแอปพลิเคชัน Krungthai NEXT แสดงราคารับซื้อและราคาขายแบบเรียลไทม์ การซื้อขายเป็นแบบไร้ใบหุ้น (Scripless) โดยพันธบัตรรัฐบาลหรือหุ้นกู้เอกชนจะฝากเข้าบัญชีหลักทรัพย์ของผู้ลงทุนที่ธนาคารกรุงไทย ซึ่งพันธบัตรและหุ้นกู้ที่ธนาคารพร้อมให้บริการซื้อขายมีทั้งระยะสั้นและระยะยาว อายุตั้งแต่ 30 วัน จนถึงมากกว่า 10 ปี เพื่อตอบโจทย์ความต้องการของผู้ลงทุนที่หลากหลาย
นางจันทนิดา สาริกะภูติ ผู้ช่วยผู้จัดการใหญ่-การเงินและการลงทุน บริษัท ปูนซิเมนต์ไทย จํากัด (มหาชน) กล่าวว่า หุ้นกู้เอสซีจีได้รับการตอบรับอย่างดีจากผู้ลงทุนมาเป็นเวลายาวนานกว่า 20 ปี โดยบริษัทให้ความสําคัญกับการดูแลผู้ถือหุ้นกู้มาโดยตลอดผ่าน เอสซีจี ดีเบนเจอร์ คลับ เช่นกิจกรรมและสิทธิประโยชน์ผ่านโมบายบนแอปพลิเคชัน ดังนั้น เพื่อเพิ่มสภาพคล่องและอํานวยความสะดวกให้แก่ผู้ถือหุ้นกู้ของบริษัทในเอสซีจี เอสซีจีจึงได้ร่วมมือกับธนาคารกรุงไทย นําร่องให้บริการรับซื้อและขายหุ้นกู้ของบริษัทในเอสซีจี โดยธนาคารกรุงไทยเป็นผู้ให้บริการแพลตฟอร์มให้บริการรับซื้อและเสนอขายหุ้นกู้ตลาดรอง ทั้งนี้เอสซีจีมีความยินดีที่บริการนี้จะช่วยสร้างสภาพคล่องในตลาดรองให้แก่ผู้ถือหุ้นกู้ ทําให้การลงทุนในหุ้นกู้ของบริษัทในเอสซีจีเป็นทางเลือกที่น่าสนใจมากยิ่งขึ้น
สําหรับผู้ที่สนใจสามารถสอบถามรายละเอียดเพิ่มเติมได้ที่ ธนาคารกรุงไทยทุกสาขา หรือ อีเมล sps@krungthai.com หรือโทร. 02-208-4673, 02-208-4691, 02-208-4817, 02-208-4831, 02-208-4840